[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.6.2008

COM(2008) 410 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την περάτωση της διαδικασίας επανεξέτασης ως προς «νέο εξαγωγέα» του κανονισμού (ΕΚ) αριθ. 130/2006 για επιβολή οριστικού δασμού αντιντάμπινγκ στις εισαγωγές τρυγικού οξέος καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης

2. Αιτιολόγηση και στόχοι της πρότασης

Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005 («ο βασικός κανονισμός»).

- Γενικό πλαίσιο

Η παρούσα πρόταση υποβάλλεται στο πλαίσιο της εκτέλεσης του βασικού κανονισμού και αποτελεί προϊόν έρευνας που διεξήχθη σύμφωνα με τις ουσιαστικές και διαδικαστικές απαιτήσεις που προβλέπει ο βασικός κανονισμός.

- Ισχύουσες διατάξεις στον τομέα που καλύπτει η πρόταση

Κανονισμός (ΕΚ) αριθ. 130/2006 του Συμβουλίου, της 27ης Ιανουαρίου 2006, για επιβολή οριστικού δασμού αντιντάμπινγκ στις εισαγωγές τρυγικού οξέος καταγωγής Λαϊκής Δημοκρατίας της Κίνας.

- Συνάφεια με άλλες πολιτικές και στόχους της Ένωσης

Άνευ αντικειμένου.

3. Διαβουλευσεις με τα ενδιαφερομενα μερη και εκτιμηση αντικτυπου

4. Διαβουλεύσεις με τα ενδιαφερόμενα μέρη

Τα ενδιαφερόμενα μέρη τα οποία αφορά η έρευνα είχαν τη δυνατότητα να υποστηρίξουν τα συμφέροντά τους κατά τη διάρκεια της έρευνας, σύμφωνα με τις διατάξεις του βασικού κανονισμού.

- Συγκέντρωση και χρήση εμπειρογνωμοσύνης

Δεν χρειάστηκε να χρησιμοποιηθεί εξωτερική εμπειρογνωμοσύνη.

- Εκτίμηση αντικτύπου

Η παρούσα πρόταση προκύπτει από την εκτέλεση του βασικού κανονισμού.

Ο βασικός κανονισμός δεν προβλέπει γενική εκτίμηση αντικτύπου, αλλά περιέχει πλήρη κατάλογο των όρων που πρέπει να εκτιμηθούν.

5. Νομικά στοιχεία της πρότασης

6. Συνοπτική παρουσίαση της προτεινόμενης δράσης

Με τον κανονισμό (ΕΚ) αριθ. 130/2006, της 27ης Ιανουαρίου 2006, το Συμβούλιο επέβαλε οριστικό δασμό αντιντάμπινγκ στις εισαγωγές τρυγικού οξέος καταγωγής Λαϊκής Δημοκρατίας της Κίνας («αρχική έρευνα»).

Στις 30 Νοεμβρίου 2007 η Επιτροπή κίνησε διαδικασία επανεξέτασης ως προς «νέο εξαγωγέα» για έναν παραγωγό-εξαγωγέα στη Λαϊκή Δημοκρατία της Κίνας. Η έναρξη της επανεξέτασης αυτής, μέσω της δημοσίευσης του κανονισμού (ΕΚ) αριθ. 1406/2007 της Επιτροπής, βασίστηκε σε εκ πρώτης όψεως αποδεικτικά στοιχεία που παρέσχε ένας παραγωγός-εξαγωγέας, σύμφωνα με τα οποία ο εν λόγω παραγωγός-εξαγωγέας

- δεν εξήγαγε τρυγικό οξύ πριν ή κατά τη διάρκεια της περιόδου έρευνας της αρχικής έρευνας,

- δεν ήταν συνδεδεμένος με κανέναν από τους παραγωγούς-εξαγωγείς οι οποίοι υπόκεινται στα μέτρα που επιβλήθηκαν με τον κανονισμό 130/2006 του Συμβουλίου,

- άρχισε να εξάγει τρυγικό οξύ στην Κοινότητα μετά τη λήξη της περιόδου έρευνας της αρχικής έρευνας.

Η συνημμένη πρόταση κανονισμού του Συμβουλίου που υποβάλλει η Επιτροπή περατώνει την εν λόγω διαδικασία επανεξέτασης ως προς «νέο εξαγωγέα», καθώς η έρευνα έδειξε ότι ο παραγωγός-εξαγωγέας δεν εξήγαγε τρυγικό οξύ στην Κοινότητα μετά τη λήξη της περιόδου έρευνας της αρχικής έρευνας.

Προτείνεται στο Συμβούλιο να εγκρίνει τη συνημμένη πρόταση κανονισμού, η οποία πρέπει να δημοσιευτεί στην Επίσημη Εφημερίδα της Ευρωπαϊκής Ένωσης .

- Νομική βάση

Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005.

- Αρχή της επικουρικότητας

Η πρόταση υπάγεται στην αποκλειστική αρμοδιότητα της Κοινότητας. Κατά συνέπεια, δεν εφαρμόζεται η αρχή της επικουρικότητας.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας, διότι η μορφή της δράσης περιγράφεται στον προαναφερθέντα βασικό κανονισμό και δεν αφήνει περιθώριο για τη λήψη απόφασης σε εθνικό επίπεδο.

Η παροχή στοιχείων σχετικά με τον τρόπο με τον οποίο η οικονομική επιβάρυνση και ο διοικητικός φόρτος που θα αναλάβουν η Κοινότητα, οι εθνικές κυβερνήσεις, οι περιφερειακές και τοπικές αρχές, οι οικονομικοί παράγοντες και οι πολίτες θα περιοριστούν στο ελάχιστο και δεν θα είναι δυσανάλογοι προς το στόχο της πρότασης είναι άνευ αντικειμένου.

- Επιλογή μέσων

Προτεινόμενες πράξεις: κανονισμός.

Η προσφυγή σε άλλα μέσα δεν θα ήταν σκόπιμη, διότι ο προαναφερόμενος βασικός κανονισμός δεν προβλέπει εναλλακτικές λύσεις.

7. Δημοσιονομικές επιπτώσεις

Η πρόταση δεν έχει καμία επίπτωση στον προϋπολογισμό της Κοινότητας.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την περάτωση της διαδικασίας επανεξέτασης ως προς «νέο εξαγωγέα» του κανονισμού (ΕΚ) αριθ. 130/2006 για επιβολή οριστικού δασμού αντιντάμπινγκ στις εισαγωγές τρυγικού οξέος καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός»), και ιδίως το άρθρο 11 παράγραφος 4,

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

1. ΙΣΧΥΟΝΤΑ ΜΕΤΡΑ

(1) Με τον κανονισμό (ΕΚ) αριθ. 130/2006[2], το Συμβούλιο επέβαλε οριστικό δασμό αντιντάμπινγκ στις εισαγωγές τρυγικού οξέος καταγωγής Λαϊκής Δημοκρατίας της Κίνας («ΛΔΚ») («αρχική έρευνα»). Τα ισχύοντα μέτρα συνίστανται σε κατ’ αξίαν δασμό ύψους 34,9%, εξαιρουμένων αρκετών εταιρειών που αναφέρονται ρητώς και οι οποίες υπόκεινται σε ατομικούς δασμούς.

(2) Με τον κανονισμό (ΕΚ) αριθ. 150/2008[3], μετά τη διεξαγωγή ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού, το Συμβούλιο τροποποίησε το πεδίο εφαρμογής των μέτρων.

2. ΤΡΕΧΟΥΣΑ ΕΡΕΥΝΑ

2.1. Αίτηση επανεξέτασης

(3) Μετά την επιβολή των οριστικών μέτρων αντιντάμπινγκ, η Επιτροπή έλαβε αίτηση για επανεξέταση ως προς «νέο εξαγωγέα» σύμφωνα με το άρθρο 11 παράγραφος 4 του βασικού κανονισμού. Η αίτηση βασίστηκε στον ισχυρισμό ότι ο παραγωγός-εξαγωγέας Fuyang Genebest Chemical Industry Co Ltd. («ο αιτών»),

- δεν εξήγαγε τρυγικό οξύ πριν ή κατά τη διάρκεια της περιόδου έρευνας της αρχικής έρευνας,

- δεν ήταν συνδεδεμένος με κανέναν από τους παραγωγούς-εξαγωγείς που υπόκεινται στα μέτρα που επιβλήθηκαν με τον κανονισμό (ΕΚ) αριθ. 130/2006,

- άρχισε να εξάγει τρυγικό οξύ στην Κοινότητα μετά το τέλος της περιόδου έρευνας της αρχικής έρευνας,

- λειτουργεί υπό συνθήκες οικονομίας αγοράς, όπως αυτές ορίζονται στο άρθρο 2 παράγραφος 7 στοιχείο γ) του βασικού κανονισμού, ή, εναλλακτικά, ζητά ατομική μεταχείριση σύμφωνα με το άρθρο 9 παράγραφος 5 του βασικού κανονισμού.

2.2. Έναρξη επανεξέτασης ως προς «νέο εξαγωγέα»

(4) Η Επιτροπή εξέτασε τα εκ πρώτης όψεως αποδεικτικά στοιχεία που υπέβαλε ο αιτών και έκρινε ότι ήταν επαρκή για να δικαιολογήσουν την έναρξη επανεξέτασης σύμφωνα με το άρθρο 11 παράγραφος 4 του βασικού κανονισμού. Μετά τις διαβουλεύσεις με τη συμβουλευτική επιτροπή και αφού δόθηκε η ευκαιρία στον ενδιαφερόμενο κοινοτικό κλάδο παραγωγής να υποβάλει τις παρατηρήσεις του, η Επιτροπή κίνησε, δυνάμει του κανονισμού (ΕΚ) αριθ. 1406/2007[4], τη διαδικασία επανεξέτασης του κανονισμού (ΕΚ) αριθ. 130/2006 όσον αφορά τον αιτούντα.

(5) Σύμφωνα με το άρθρο 2 του κανονισμού 1406/2007 της Επιτροπής, καταργήθηκε ο δασμός αντιντάμπινγκ που επιβλήθηκε με τον κανονισμό (ΕΚ) αριθ. 130/2006 του Συμβουλίου στις εισαγωγές τρυγικού οξέος που παρήχθη από τον αιτούντα. Ταυτόχρονα, σύμφωνα με το άρθρο 14 παράγραφος 5 του βασικού κανονισμού, οι τελωνειακές αρχές κλήθηκαν να λάβουν τα κατάλληλα μέτρα για την καταγραφή των εισαγωγών τρυγικού οξέος που παρήχθη από τον αιτούντα.

2.3. Υπό εξέταση προϊόν

(6) Το υπό εξέταση προϊόν στο πλαίσιο της τρέχουσας επανεξέτασης είναι το τρυγικό οξύ και είναι το ίδιο με το υπό εξέταση προϊόν της αρχικής έρευνας, με την επιφύλαξη, ωστόσο, του περιορισμού του πεδίου εφαρμογής που θεσπίστηκε με τον κανονισμό (ΕΚ) αριθ. 150/2008.

2.4. Ενδιαφερόμενα μέρη

(7) Η Επιτροπή ενημέρωσε επίσημα τον σχετικό κοινοτικό κλάδο παραγωγής, τον αιτούντα και τους εκπροσώπους της χώρας εξαγωγής για την έναρξη της επανεξέτασης. Τα ενδιαφερόμενα μέρη είχαν την δυνατότητα να γνωστοποιήσουν γραπτώς τις απόψεις τους και να γίνουν δεκτά σε ακρόαση.

(8) Η Επιτροπή έστειλε στον αιτούντα έντυπο αίτησης για αναγνώριση καθεστώτος οικονομίας αγοράς και ερωτηματολόγιο και έλαβε απάντηση εντός των προθεσμιών που καθορίστηκαν γι’ αυτόν τον σκοπό.

(9) Η Επιτροπή αναζήτησε και επαλήθευσε όλες τις πληροφορίες που κρίθηκαν απαραίτητες για την ανάλυσή της και πραγματοποίησε επίσκεψη επαλήθευσης στις εγκαταστάσεις του αιτούντα.

2.5. Περίοδος έρευνας επανεξέτασης

(10) Η έρευνα για την πρακτική ντάμπινγκ κάλυψε την περίοδο από την 1η Απριλίου 2006 έως τις 30 Σεπτεμβρίου 2007 («περίοδος της έρευνας επανεξέτασης» ή «ΠΕΕ»).

3. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

3.1. Πορίσματα

(11) Ο αριθμός που αναφερόταν στην απάντηση του ερωτηματολογίου για τις συναλλαγές εξαγωγικών πωλήσεων που υποτίθεται ότι προορίζονταν για την Κοινότητα ήταν ίδιος με τις πληροφορίες που υποβλήθηκαν στο πλαίσιο της αίτησης επανεξέτασης.

(12) Η έρευνα έδειξε ότι ο αιτών δεν εξήγαγε άμεσα το υπό εξέταση προϊόν (όπως ορίζεται στην ενότητα 2.3. ανωτέρω) κατά την ΠΕΕ. Οι εξαγωγικές συναλλαγές πραγματοποιήθηκαν ουσιαστικά από ανεξάρτητο έμπορο στην ΛΔΚ, στο όνομα του οποίου ο αιτών εξέδωσε εγχώριο τιμολόγιο. Ο αιτών ήταν σε θέση να παράσχει μόνον έντυπα τελωνειακής διασάφησης που έδειχναν ότι τα εμπορεύματα εξήχθησαν από τη ΛΔΚ, αλλά δεν παρείχαν ενδείξεις σχετικά με τον εξαγωγικό προορισμό. Διενεργήθηκε περαιτέρω έρευνα στις εγκαταστάσεις του εμπόρου αυτού, προκειμένου να ληφθούν και να επαληθευθούν τα αναγκαία αποδεικτικά στοιχεία σχετικά με τις υποτιθέμενες εξαγωγές στην Κοινότητα.

(13) Από την επαλήθευση των εγγράφων εξαγωγής δεν προέκυψε ότι τα εμπορεύματα είχαν τεθεί σε ελεύθερη κυκλοφορία στην Κοινότητα. Τα εμπορεύματα εκφορτώθηκαν σε δύο λιμένες της Κοινότητας, αλλά τα τιμολόγια εκδόθηκαν στο όνομα πελάτη που είχε την έδρα του σε τρίτη χώρα εκτός της Κοινότητας. Ο έμπορος επιβεβαίωσε ότι ο τελικός προορισμός των εμπορευμάτων βρισκόταν εκτός της Κοινότητας, όπου είχε την έδρα του ο τελικός πελάτης.

(14) Πραγματοποιήθηκε επίσης ανάλυση των στατιστικών της Eurostat σχετικά με τις εισαγωγές τρυγικού οξέος. Από την ανάλυση των στατιστικών στοιχείων για τις εισαγωγές επιβεβαιώθηκε ότι τα εμπορεύματα που εξήγαγε ο αιτών δεν τέθηκαν σε ελεύθερη κυκλοφορία στο εσωτερικό της Κοινότητας.

3.2. Συμπέρασμα

(15) Βάσει των ανωτέρω πορισμάτων, συνήχθη το συμπέρασμα ότι ο αιτών δεν ήταν σε θέση να αποδείξει ότι πληρούσε τα κριτήρια προκειμένου να θεωρηθεί νέος εξαγωγέας υπό την έννοια του άρθρου 11 παράγραφος 4 του βασικού κανονισμού.

(16) Ο σκοπός της παρούσας επανεξέτασης ήταν να καθοριστεί το ατομικό περιθώριο ντάμπινγκ του αιτούντα, το οποίο, σύμφωνα με τους ισχυρισμούς, ήταν διαφορετικό από το τρέχον υπόλοιπο περιθώριο που εφαρμόζεται στις εισαγωγές του υπό εξέταση προϊόντος από την ΛΔΚ. Η αίτηση βασιζόταν κυρίως στον ισχυρισμό ότι ο αιτών ξεκίνησε να εξάγει τρυγικό οξύ στην Κοινότητα μετά τη λήξη της περιόδου έρευνας της αρχικής έρευνας και ότι προέβαινε στις εξαγωγές αυτές στην Κοινότητα κατά την ΠΕΕ.

(17) Από την έρευνα συνήχθη το συμπέρασμα ότι, ελλείψει εξαγωγών προς την Κοινότητα κατά την ΠΕΕ, η Επιτροπή δεν ήταν δυνατόν να διαπιστώσει ότι το ατομικό περιθώριο ντάμπινγκ του αιτούντα ήταν πράγματι διαφορετικό από το υπόλοιπο περιθώριο ντάμπινγκ που είχε καθοριστεί κατά την αρχική έρευνα. Επομένως, η αίτηση του αιτούντα πρέπει να απορριφθεί και να περατωθεί η επανεξέταση για νέο εξαγωγέα. Ο υπόλοιπος δασμός αντιντάμπινγκ που διαπιστώθηκε κατά τη διάρκεια της αρχικής έρευνας, δηλαδή 34,9%, πρέπει συνεπώς να διατηρηθεί για τον αιτούντα.

4. ΑΝΑΔΡΟΜΙΚΗ ΕΙΣΠΡΑΞΗ ΤΟΥ ΔΑΣΜΟΥ ΑΝΤΙΝΤΑΜΠΙΝΓΚ

(18) Με βάση τα παραπάνω συμπεράσματα, ο δασμός αντιντάμπινγκ που εφαρμόζεται στον αιτούντα πρέπει να εισπραχθεί αναδρομικά επί των εισαγωγών του υπό εξέταση προϊόντος που είχαν υποβληθεί σε καταγραφή δυνάμει του άρθρου 3 του κανονισμού (ΕΚ) αριθ. 1406/2007 της Επιτροπής.

5. ΤΕΛΙΚΕΣ ΔΙΑΤΑΞΕΙΣ

(19) Ο αιτών, ο κοινοτικός κλάδος παραγωγής και οι εκπρόσωποι της χώρας εξαγωγής ενημερώθηκαν για τα ουσιώδη πραγματικά περιστατικά και τις εκτιμήσεις που οδηγούν στα ανωτέρω συμπεράσματα και τους δόθηκε η δυνατότητα να υποβάλουν παρατηρήσεις. Δεν ελήφθησαν παρατηρήσεις που θα μπορούσαν να οδηγήσουν στη μεταβολή των ανωτέρω συμπερασμάτων.

(20) Η παρούσα επανεξέταση δεν επηρεάζει την ημερομηνία κατά την οποία λήγουν τα μέτρα που επιβλήθηκαν με τον κανονισμό (ΕΚ) αριθ. 130/2006, όπως τροποποιήθηκε με τον κανονισμό (ΕΚ) αριθ. 150/2008, δυνάμει του άρθρου 11 παράγραφος 2 του βασικού κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η επανεξέταση ως προς «νέο εξαγωγέα» που ξεκίνησε με τον κανονισμό (ΕΚ) 1406/2007 της Επιτροπής περατώνεται και ο δασμός αντιντάμπινγκ που εφαρμόζεται, σύμφωνα με το άρθρο 1 του κανονισμού (ΕΚ) αριθ. 130/2006 του Συμβουλίου, όπως τροποποιήθηκε με τον κανονισμό (ΕΚ) αριθ. 150/2008, σε «όλες τις άλλες εταιρείες» στη Λαϊκή Δημοκρατία της Κίνας επιβάλλεται στις εισαγωγές που προσδιορίζονται στο άρθρο 1 του κανονισμού (ΕΚ) αριθ. 1406/2007 της Επιτροπής.

2. Ο δασμός αντιντάμπινγκ που εφαρμόζεται σύμφωνα με το άρθρο 1 παράγραφος 2 του κανονισμού (ΕΚ) αριθ. 130/2006, όπως τροποποιήθηκε με τον κανονισμό (ΕΚ) αριθ. 150/2008 του Συμβουλίου, «σε όλες τις άλλες εταιρείες» στη Λαϊκή Δημοκρατία της Κίνας επιβάλλεται αναδρομικά με ισχύ από 1ης Δεκεμβρίου 2007 στις εισαγωγές τρυγικού οξέος που έχουν καταγραφεί σύμφωνα με το άρθρο 3 του κανονισμού (ΕΚ) αριθ. 1406/2007 της Επιτροπής.

3. Οι τελωνειακές αρχές καλούνται να παύσουν την καταγραφή που διεξήχθη σύμφωνα με το άρθρο 3 του κανονισμού (ΕΚ) αριθ. 1406/2007 της Επιτροπής.

4. Εκτός εάν ορίζεται διαφορετικά, εφαρμόζονται οι διατάξεις που ισχύουν για τους δασμούς.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 (ΕΕ L 340 της 23.12.2005, σ. 17).

[2] ΕΕ L 23 της 27.1.2006, σ. 1.

[3] ΕΕ L 48 της 22.2.2008, σ. 1.

[4] ΕΕ L 312 της 30.11.2007, σ. 12.